Läti president Raimonds Vējonis tegi valitsuse moodustamise ettepaneku Uue Konservatiivse Partei (JKP) esimehele Jānis Bordānsile.
Bordānsil tuleb panna valitsus kokku kahe nädalaga, 21. novembriks, ja saada sellele seimi toetus. Kui see korda ei lähe, määrab president uue kandidaadi. JKP-l on 100-kohalises seimis 16 kohta.
Valitsuse moodustamise kõnelustest on võtnud osa kuus erakonda - JKP, KPV LV, Arengu Eest/Poolt, Rahvuslik Liit ja Uus Ühtsus ning Roheliste ja Talurahva Liit, kuid seni ei ole suudetud koalitsioonis kokkuleppele jõuda. JKP on lubanud koostööd Roheliste ja Talurahva Liiduga.
Bordāns valiti parlamenti esimest korda 1993. aastal erakonna Läti Tee liikmena.